钦定古今图书集成/理学汇编/学行典/第200卷 > 伦天叙
## 钦定古今图书集成/理学汇编/学行典/第200卷 > 伦天叙

按《河内县志》：伦天叙，以恩贡任浏阳丞。性至孝友，母
李氏故，哀毁逾礼，送葬之日，结庐墓侧。每旦则躬操
畚锸，取土加坟，食必致祭，哭必尽哀，旁观者感而泣
下。即荒陋为居，粗粝而食，只身郊野之间，未尝几微
动色。人有以盗恐之者，叙曰：“吾唯不忍吾亲以至于
此，付命于天，死无所恨。”乡人欲白之有司，叙曰：“人子
为亲，岂以要名。”力止之。服阕，亲友劝谕，迎归于家。万
历二十一年，按院闻其孝，特加旌异，匾其门曰“旌孝。”
今列《宪纲》。